**Aiškinamasis raštas**

**PRIE SAVIVALDYBĖS TARYBOS SPRENDIMO projekto „DĖL SAVIVALDYBĖS TURTINIŲ IR NETURTINIŲ TEISIŲ ĮGYVENDINIMO VIEŠOSIOSE ĮSTAIGOSE”**

**1. Sprendimo projekto esmė, tikslai ir uždaviniai.**

1. Sprendimo projektu siekiama:

● pavesti Klaipėdos miesto savivaldybės administracijos direktoriui įgyvendinti Klaipėdos miesto savivaldybės, kaip viešųjų įstaigų dalininkės (savininkės) turtines ir neturtines teises ir pareigas;

● pripažinti netekusiu galios Klaipėdos miesto savivaldybės tarybos 2008 m. balandžio 3 d. sprendimą Nr. T1-238106 „Dėl savivaldybės turtinių ir neturtinių teisių įgyvendinimo“, jam neatitinkant Lietuvos Respublikos teisės aktų nuostatų.

**2. Projekto rengimo priežastys ir kuo remiantis parengtas sprendimo projektas.**

● Dėl pavedimo Klaipėdos miesto savivaldybės administracijos direktoriui įgyvendinti Klaipėdos miesto savivaldybės, kaip viešųjų įstaigų dalininkės (savininkės) turtines ir neturtines teises ir pareigas:

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 23 straipsnio 1 dalis nustato, kad savivaldybių, kaip viešųjų įstaigų dalyvio, turtines ir neturtines teises ir pareigas ***pavedama įgyvendinti* *savivaldybių vykdomosioms institucijoms*** Vyriausybės nustatyta tvarka. Lietuvos Respublikos viešųjų įstaigų įstatymo 4 straipsnio 4 dalis, taip pat Lietuvos Respublikos Vyriausybės 2007 m. rugsėjo 26 d. nutarimo Nr. 1025 „Dėl Valstybės ir savivaldybių turtinių ir neturtinių teisių įgyvendinimo viešosiose įstaigose“ 2.2. papunktis įtvirtina, kad Savivaldybės tarybos sprendimu ***turi būti nurodyta savivaldybės institucija, kuriai pavedama įgyvendinti savivaldybės, kaip viešosios įstaigos dalininkės (savininkės) teises ir pareigas***.

● Dėl Tarybos sprendimo pripažinimo netekusiu galios:

Tarybos sprendimas nustato, kad:

Savivaldybės administracijos direktorius tik vadovaudamasis Savivaldybės tarybos sprendimu gali suteikti įgaliojimą balsuoti visuotinio dalininkų susirinkimo darbotvarkės klausimais už viešųjų įstaigų:

**(I) paslaugų, darbų bei produkcijos kainų ir tarifų ar jų nustatymo taisyklių nustatymą**.

Ši įtvirtinta Savivaldybės tarybos kompetencija apima kainų nustatymą tiek viešosioms, tiek ne viešosioms paslaugoms. Tačiau:

Lietuvos Respublikos vietos savivaldos įstatymo 16 str. 2 d. 37 p. įtvirtina Savivaldybės tarybos išimtinę kompetenciją - nustatyti kainas ir tarifus už savivaldybės <..> viešųjų įstaigų (***kurių savininkė yra savivaldybė***) teikiamas ***atlygintinas viešąsias paslaugas*** įstatymų nustatyta tvarka. Įstatymu Savivaldybės tarybai priskirta kompetencija dėl kainų nustatymo įgyvendinama tik tuo atveju, kai atitinka dvi sąlygas: 1) Savivaldybė yra viešosios įstaigos ***savininkė*** ir 2) kainodara nustatoma ***viešosioms paslaugoms*.** Šią kompetenciją nustato Įstatymas, todėl papildomai nustatyti ir dubliuoti Tarybos sprendimu nėra tikslinga.

Lietuvos Respublikos viešųjų įstaigų įstatymo (toliau – įstatymas) 10 straipsnio 1 dalies 3 punktas įtvirtina viešosios įstaigos visuotinio dalininkų susirinkimo kompetenciją - nustatyti paslaugų, darbų bei produkcijoskainas ir tarifus ar jų nustatymo taisykles. Tarybos sprendimu Tarybai priskirta kompetencija ir dėl kainų ne viešosioms paslaugoms nustatymo:

- pažeidžia Įstatymo garantuojamą kitų įstaigos dalininkų teisę priimti sprendimus dėl viešosios įstaigos ne viešųjų paslaugų kainų nustatymo, taip pat trukdo efektyviai ir lanksčiai reaguoti į ekonominės aplinkos pokyčius, siekiant užtikinti įstaigos veiklos stabilumą, efektyvią jos veiklą;

- neatitinka institucijų kompetencijų, įtvirtintų teisės aktuose, nes pagal Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 23 straipsnio 1 dalį savivaldybių, kaip viešųjų įstaigų dalyvio, turtines ir neturtines teises ir pareigas pavedama įgyvendinti *savivaldybių vykdomosioms institucijoms* Vyriausybės nustatyta tvarka, o pagal Įstatymo 16 straipsnio 2 dalies 21 punktą - Savivaldybės tarybai nustatyta kompetencija – priimti sprendimus dėl juridinių asmenų, kurių dalyvė yra savivaldybė, *priežiūros.*

*Vadovaujantis išdėstytu teisiniu reglamentavimu, siūloma nenustatyti Tarybos kompetencijos dėl kainų nustatymo, nes šią kompetenciją dėl kainų viešosioms paslaugoms įtvirtina vietos savivaldos įstatymas, o dėl ne viešųjų paslaugų kainų nustatymo teisės aktais priskiriama kitiems subjektams.*

**(II) vadovo skyrimą ir atleidimą, jo darbo sutarties sąlygų nustatymą.**

Lietuvos Respublikos vietos savivaldos įstatymo 20 straipsnio 2 dalies 17 punktas įtvirtina įgaliojimus Savivaldybės merui – priimti į pareigas ir atleisti iš jų viešųjų įstaigų (kurių savininkė yra savivaldybė) vadovus; įgyvendinti kitas funkcijas, susijusias su visų viešųjų įstaigų (kurių savininkė yra savivaldybė) vadovų darbo santykiais, Darbo kodekso ir kitų teisės aktų nustatyta tvarka. Tarybos sprendimu Savivaldybės tarybai priskirta kompetencija prieštarauja minėto įstatymo nuostatai.

Tais atvejais, kuomet Savivaldybė viešojoje įstaigoje įgyvendina dalininko teises, taikytina Lietuvos Respublikos viešųjų įstaigų įstatymo 10 straipsnio 1 dalies 4 punkto nuostata, kuri įtvirtina visuotinio dalininkų susirinkimo teisę – skirti ir atšaukti viešosios įstaigos vadovą, nustatyti jo darbo sutarties sąlygas. Tai Tarybos sprendimas prieštarauja šiai įstatymo nuostatai, ir pažeidžia kitų įstaigos dalininkų teisę priimti sprendimus dėl viešosios įstaigos vadovo. Taip pat neatitinka aukščiau nurodytų institucijų kompetencijų, įtvirtintų teisės aktuose.

*Vadovaujantis išdėstytu teisiniu reglamentavimu, siūloma nenustatyti Tarybos kompetencijos dėl vadovo, nes ši kompetencija teisės aktais priskiriama kitiems subjektams.*

**(III) reorganizavimą ir reorganizavimo sąlygų tvirtinimą; pertvarkymą; likvidavimą ar likvidavimo atšaukimą**.

Valstybės ir savivaldybių turtinių ir neturtinių teisių įgyvendinimo viešosiose įstaigose taisyklių, patvirtintų Lietuvos Respublikos 2007 m. rugsėjo 26 d. nutarimu Nr. 1025, 14 p. įtvirtina, kad tik vadovaudamasi <..> savivaldybės tarybos sprendimu dėl konkrečios viešosios įstaigos institucija gali suteikti įgaliojimą balsuoti visuotinio dalininkų susirinkimo darbotvarkės klausimais už viešosios įstaigos: likvidavimą; likvidavimo atšaukimą, jeigu sprendimą likviduoti viešąją įstaigą buvo priėmęs visuotinis dalininkų susirinkimas; reorganizavimą; pertvarkymą.

*Minėtą Tarybos kompetenciją Savivaldybių taryboms nustato Lietuvos Respublikos Vyriausybė, todėl papildomai nustatyti ir dubliuoti Tarybos sprendimu nėra tikslinga*.

Atsižvelgiant į tai, kad Tarybos sprendimas neatitinka Lietuvos Respublikos teisės aktų nuostatų, o Lietuvos Respublikos vietos savivaldos įstatymo 18 straipsnio 1 dalies įtvirtina, kad Savivaldybės tarybos priimtus teisės aktus gali sustabdyti, pakeisti ar panaikinti pati savivaldybės taryba, ***siūlome Tarybos sprendimą pripažinti netekusiu galios***.

**3. Kokių rezultatų laukiama.**

Sprendimu siekiama, kad būtų tinkamai įgyvendinami teisės aktai ir kad Tarybos sprendimas nebeatitinkantis Lietuvos Respublikos teisės aktų nuostatų būtų pripažintas negaliojančiu.

**4. Sprendimo projekto rengimo metu gauti specialistų vertinimai.** -

**5. Išlaidų sąmatos, skaičiavimai, reikalingi pagrindimai ir paaiškinimai.** Išlaidų sprendimų projekto įgyvendinimui nenumatoma.

**6. Lėšų poreikis sprendimo įgyvendinimui.** Lėšų poreikis sprendimo įgyvendinimui nenustatomas. **7. Galimos teigiamos ar neigiamos sprendimo priėmimo pasekmės.**

Teigiamos pasekmės: tinkamai įgyvendinamos teisės aktų nuostatos. Neigiamų pasekmių nenumatoma.

Turto valdymo skyriaus vedėjas Edvardas Simokaitis